Intercape: Regering voel vere oor misdaad – DAIntercape-busse. (Foto: Intercape/Facebook) “Die regering se oënskynlike laksheid oor misdaad en die direkte uitwerking wat dit op die openbare vervoerbedryf het, word bevestig deur die voortslepende aanvalle op langafstandbusoperateurs.” Só sê Chris Hunsinger, die DA se woordvoerder oor vervoer, oor die vlaag aanvalle op busoperateurs soos Intercape die afgelope paar jaar. Die DA het Donderdag sy steun gegee vir Intercape se besluit om Bheki Cele, minister van polisie, hof toe te sleep weens die polisie se “versuim” om die aanvalle op sy busse stop te sit. Hy beplan om die kwessie “vir dringende bespreking” by die volgende parlementêre portefeuljekomiteevergadering ter tafel te lê. “Aangesien duisende Suid-Afrikaners oor lang afstande moet reis, eis ons dat Cele en die inkomende minister van vervoer, Sindisiwe Chikunga, dadelik ŉ veiligheidsplan in werking stel,” sê Hunsinger. Weens die aanvalle in die Oos-Kaap het Intercape reeds miljoene rande verloor en is talle van sy passasiers gestrand gelaat. “Dit is onrusbarend dat daar die afgelope paar weke reeds 14 aanvalle op busse uitgevoer is.” Johann Ferreira, uitvoerende hoof van Intercape, sê dat busse in hierdie aanvalle met klippe bestook is, passasiers en bestuurders geïntimideer is en daar selfs skote op busse afgevuur is. Minstens drie mense is sedert Maart gewond deur skote wat op Intercape se busse afgevuur is en nog twee is erg aangerand. Nog niemand is in hegtenis geneem weens die aanvalle nie en daar is geen hangende vervolgings nie, ondanks die feit dat meer as 160 sake die afgelope drie jaar aanhangig gemaak is. Intercape het al by verskeie geleenthede hofbevele bekom om die polisie en die nasionale en provinsiale vervoerowerhede te dwing om werk te maak van die gewelddadige aanvalle op sy busbestuurders en passasiers. “Dit is verregaande dat enige onderneming sulke drastiese stappe moet doen om die beskerming en ingryping van die minister van polisie te verseker,” sê Hunsinger. Volgens die DA het Cele en die voormalige minister van vervoer, Fikile Mbalula, klaarblyklik tou opgegooi en die langafstandbusoperateur en sy passasiers aan die genade oorgelaat. “Georganiseerde misdaad word toegelaat om te floreer in die afwesigheid van polisieoptrede en dit kan ernstige gevare vir beleggersvertroue inhou.”